钦定古今图书集成/明伦汇编/家范典/第102卷 > 《送振先宗丈归祖庭》元·欧阳元
## 钦定古今图书集成/明伦汇编/家范典/第102卷 > 《送振先宗丈归祖庭》元·欧阳元

“欧公孙子多，擘派以为四。莫年归颍阴，非无首丘志。
乞洪不得请，由是懈归计。”考公生平言，亦颇憾先世。
“先世多才贤，生适逢五季。幅员政分裂，尽瘁干所事。
竟乏垂世名，盖亦限地势。况复公少孤，坎𡒄蜀汉裔。
身当混一秋，代逢承平际。择里审所安，实迩辇毂地。
子孙托畿内，宦辙亦云易。人情曷免尔，公岂溺声利。”
讵知板簴移，南北寻睽异。一枝先南迈，司造有深意。
沙溪标德里，泷冈重茔祭。至今青原家，十世祀不替。
振先吾宗英，守正耻骩骳。訚訚保家法，处约不少怼。

徒怀荐士心，言莫士轩轾。赋诗当推毂，自愧辞已费。
憧憧青云友，谁如古人谊。